Татарстан Республикасы Апас муниципаль районы Карамасар авылы «Каенкай «балалар бакчасы

Авылдаш шагыйребез

(Шагыйрь Гали Хуҗиның тууына 105 ел тулу уңаеннан үткәрелгән бәйрәм кичәсе)

Әзерләде: тәрбияче Зарипова Инзилә Нәбиулла кызы

Максат һәм бурычлар: балаларга авылдашыбыз шагыйрь Г.Хуҗиның тормышы һәм иҗаты турында яңа мәгълумат бирү,балаларның логик фикерләү,сөйләм телен үстерү.

Җирле төбәк язучылары,шагыйрьләре белән кызыксынучанлыкларын үстерү.

Шигырьләрен сәнгатьле итеп сөйли белүләренә ирешү.

Шигырьләре,поэмалары аша кешелеклелек,матурлыкны тоя белү сыйфатлары тәрбияләү.

Балаларның зиһенен баету,туган телебезгә ихтирам,туган телебезне,табигатьне ярату хисләре тәрбияләү.

Җиһазлау:

Гали Хуҗиның портреты.Гали Хуҗиның китаплар күргәзмә –почмагы. Балаларның кул эшләнмәләре.

Алдан әзерлек эшләре

1)Г.Хуҗиның балачагы,тормышы белән таныштыру.

2)Г.Хуҗиның музей-почмагында булу.

3)Шигырьләрен яттан өйрәнү.

4)Г.Хуҗи шигырьләренә кул эшләнмәләре ясау,иҗат күргәзмәсе оештыру.

Кулланылган әдәбият:

1.Г.Хуҗи”Син безнең күңелләрдә”Поэмалар һәм шигырьләр”Тат.кит.нәшр.Казан,1969

2.Г.Хуҗи”Аврора крейсерында”Поэмалар.Тат.кит.нәшр.Казан,1966

3.Г.Хуҗи”Салават күпере”Тат.кит.нәшр.Казан,1960

4.Г.Хуҗи”Кырыс хикәят”Поэмалар һәм балладалар”Тат.кит.нәшр.Казан,1964

5.Г.Хуҗи”Безнең Муса”Таткнигоиздат,Казан,1957

6.Г.Хуҗи”Беренче карлыгачлар”Тат.кит.нәшр.Казан,1960

7.Г.Хуҗи”Кыюлар юлы”Тат.кит.нәшр.Казан,1967

8.Г.Хуҗи”Яз башы”Тат.кит.нәшр.Казан,1962

9.Г.Хуҗи”Шигырьләр,поэмалар”Казан,Тат.кит.нәшр.1980

10.Интернет ресурслары.

Укыту-методик комплектлары

Аудио-кулланмалар:

1.”Хәерле көн”җыры.(А.Минһаҗев суз.,Ә.Һадиева муз.)

2.”Ноябрь”этюды.(П.Чайковский”Балалар альбомы)

3.”Җырлап-биеп уйныйбыз”(“Эх,зилем,зиләле”җыры”)

4.Л.Батыр-Болгари”Бииләр итек-читекләр”(“Туган илебез”җыры.З.Туфайлова сүз.,Л.Батыр-Болгари муз.)

Кичә барышы:

Күңелле музыка ишетелә. “Карамасарым”(А.Бәширова сүзләре һәм көе)җыры яңгырый.Балалар залга керәләр,ярымтүгәрәк ясап басалар.

1 нче бала.Бүген бакчада- бәйрәм,

Бик күңелле көн безнең.

Иртәдән үк кояш көлә,

Бизәп зәңгәр күк йөзен.

2нче бала.

Гармуныңны уйнап җибәр,

Кызлар җырлыйбыз диләр ,

Сыздыр әйдә гармуныңны

Без җырлаган көйләргә.

Бәйрәмебезне башлыйбыз-

Калсын сагынып сөйләргә.

Җыр:”Хәерле көн”(А.Минһаҗев сүз.,Ә.Һадиева муз.)

Һәр якның, һәр төбәкнең үзләренең күркәм эшләре,кылган гамәлләре белән киләчәк буыннарга да үзләреннән тирән эз калдырган шәхесләре бар.Ш.Галиев,С.Садыйкова,Г.Хуҗи ,Р.Ильяс кебек язучылары,шагыйрьләре композиторлары белән данлы туган ягым.Гүзәл табигать кочагына кереп сыенган ,кечкенә генә булса да,балаларын зур кешеләр итеп үстереп,канат куеп очырган,фронтовик шагыйрь Г.Хуҗи белән Р.Ильясны биргән безнең Карамасар авылы. Казанбай чишмәсенең суын эчеп,Акчура күлендә коенып ,болыннарында уйнап үскән шагыйрьләребез.Авылыбызның ике урамы да язучыларыбыз исемен йөртә.Безнең балалар бакчасы урнашкан урам Г.Хуҗи исеме белән аталса,икенче урамыбыз Р.Ильяс исеме белән йөртелә.Авылның мәдәният йортында Г.Хуҗиның музей-почмагы бар.Анда язучының эш өстәле,шкафы,урындыгы,сәгате саклана.Аларны кызы Сомбелә ханым әтисе истәлеге итеп бүләк иткән.Быел авылдашыбыз шагыйрь Г.Хуҗиның тууына 105 ел булды.Бүген без аның шигырь бәйрәменә җыелдык.

Шигъриназ керә.Исәнмесез,балалар!Нинди бәйрәм соң сездә,йөзегез дә шат?!

Балалар.Шигырь бәйрәме.

Шигъриназ.Ә беләсезме,минем исемем Шигъриназ.Мин шигырьләрне һәм шагыйрьләрне яратам. Шуңа күрә шигырь яратучы балалар белән бик теләп дуслашам.Шигырь бәйрәменә җыелгансыз икән,димәк сез дә шигырь яратасыз.Сезгә карасаң,купме шигырьне искә төшерергә була!

И Кайбычым,туган ягым,

Сине сагынып кайттым тагын.

Сөйгән елгам-Зөяң һаман

Күңелем аша ага сыман.

Шигъриназ.Дусларым,ә хәзер әйтә аласызмы,бу сезгә таныш шигырьме,аны кем язган?

Балалар.Г.Хуҗи язган.

Шигъриназ.Әйе,балалар,дөрес әйтәсез,бу шигырь юллары Г.Хуҗиның “Башаклар шавы булып”дигән шигыреннән.(Балалар шигырен сөйлиләр)

1нче бала.Арыш күптән серкә койган,

Тирбәлә басу тулып.

Керер идем һәрбер йортка,

Башаклар шавы булып.

2 нче бала:Башак шавы –яхшы хәбәр:

Мул килә елның көзе.

Шундый гади һәм якын ул,

Әйтерсең рәхмәт сүзе.

3 нче бала:Башак шавы-игенчеләр

Күңеленең тавышы ул

Җиргә тамган кайнар тирнең

Җыр булып агышы ул.

4 нче бала:Кабатланып йөрәкләрдә

Ул гүя ,болай дәшә:

-Тормышына кешеләрнең

Гел шатлык өстәп яшә!

5 нче бала.И Кайбычым,туган ягым,

Аерыламмы күпкә тагын?

Тоташкандай офыкларга ,

Тирбәлә басу тулып,

Калыр идем кырларыңда

Башаклар шавы булып.

Алып баручы.Гали Хуҗи(Гали Хаҗиәхмәт улы Хуҗиев)1912 елның 17 октябрендә Апас районы(элеккеге Кайбыч)Карамасар авылында тимерче крестьян гаиләсендә дөньяга килә.Шигырьләрендә Кайбыч сүзе телгә алынуы да тикмәгә түгелдер.Мәктәпне бетергәч тә,үз чордашлары кебек шәһәргә китә,белемен арттыра.Гали Хуҗи авылны бик яраткан.Кечкенәдән үк нечкә күңелле,табигать сөюче бала булган ул.Сугышка киткәч тә туган ягын бик сагынган.Аның күп шигырьләре туган як,туган җир табигате турында.Авылдан ерак булмаган урманда йөрергә,кошлар тавышын тыңларга,бөҗәкләр,чәчәкләр белән серләшергә яраткан ул.Әйдәгез,балалар,үзебезне матур ,алтын көзге урманда итеп хис итик.

1 укучы “Көзләр җитсә” шигыреннән өзек сөйли.

Көзләр җитсә,китә кошлар

Суларын ташлап.

Төшә тәүге кырпак карлар

Үрләргә-башлап.

Җыр:”Осень ,осень наступила”(Слова и музыка С.Насауленко)

Яфраклар кыштырдавын тыңлап урман аланында ял итеп алыйк.”Эх,зилем,зиләле(Татар халык уен җыры)

Җитәкләшеп,тезелешеп,

Без урманга барабыз.

Урманда яшел аланда

Җырлап-биеп алабыз.

Эх,зилем,зиләле,

Сандугачым кил әле.

Кил әле,дустым,кил әле

Бергә әйләник әле.

Алып баручы: Шагыйребез үзе яраткан туган ягы турында”Кайбыч урманнары “дигән шигырь дә язган.

1бала”Кайбыч урманнары”шигырен сөйли.

Такташ сөйгән Тамбов урманнарын,

Җан азыгы алган алардан.

Һәм җырлары аша алар даны

Әкияттәге кебек таралган.

Алып баручы.Авылыбызда Г.Хуҗиның нәсел дәвамчылары яши.Туганлык җепләрен тоташтыручы Сибгатуллина Сания әби бүгенге көндә балалары,оныклары белән гомер кичерә.Сания әбинең ире Исмәгыйль бабай белән Гали Хуҗи икесе дә бер ата балалары.Без аның янында өендә булып шагыйрь турында истәлекләр тыңладык.Сания әбинең оныкчыклары Рамилә белән Раилә безнең балалар бакчасына йөриләр.Бөек Ватан сугышы башлангач,шагыйрь фронтка китә.Туган иленнән аерылып,сугышның ахырына хәтле көрәш кырында була ул.Ватанын сагынып язылган “Туган җир”шигырен Рамилә белән Раилә сойләп китәрләр.

Туып үскән газиз бишегем син,

Җимешең,суың татлы;

Киләчәгем,өметем син,

Кояшың җылы,якты.

Уйчан бүген аең-йолдызларың,

Йокысыз үтә төннәр.

Сыкрый күпме сабый ул,кызларың:

-“Кайда дип, тыныч көннәр?

Фашист явыз,ата-анабыздан,

Аердың нигә безне;

Ник туздырдың оябыздан,

Яндырып өебезне?”

Шигъриназ.Сугыштан соң Г.Хуҗи “Кызыл Татарстан”(хәзерге”Ватаным Татарстан”),аннары”Яшь сталинчы”(хәзерге”Татарстан яшьләре”)газеталарында җаваплы редактор булып эшли.”Игенче”,”Очар кошлар китә”,”Тамчылар”,”Кояшлы яңгыр”шигырьләре аның сугыштан соңгы иҗаты.

1 бала”Тамчылар” шигыреннән өзек сөйли.

Урамда яз.

Тәрәзәмне ачам,

Күз карашым тышка төбәлә.

Казлар килә,сайрый сыерчыклар,

Күгәрченнәр гөрли түбәдә.

1 бала “Кояшлы яңгыр” шигыреннән өзек сөйли.

Яңа гына узып китте

Кояшлы яңгыр явып;

Бизәп бөтен Идел күген,

Утлы дугадай янып.

Җыр:”Яз килә”(Л.Батыр-Болгари муз.)

Алып баручы. Вакыт елгасы ага да ага.Иҗатының чәчәк аткан чорында вакытсыз үлем аны бездән аерды.Якты теләк – омтылышлар белән яшәгән язучыбызның татар әдәбиятына керткән өлеше бәяләп бетергесез.Гали Хуҗиның 28 китабы басылып чыккан,20 дән артык поэмасы дөнья күргән.Аның купкырлы бай иҗади мирасы калды.Сүземне шагыйрьнең”Теләк “исемле шигыреннән түбәндәге юллар белән тәмамлыйсым килә.

Җырчы үлми,

Әгәр үз тормышын

Тормыш итеп бирсә җырына.

Тамчылардан җыела язгы ташкын,

Тамчылардан диңгез җыела.

Шагыйребезнең үзенчәлекле “шигырь тамчылары”поэзия” диңгезендә” үз урынын тапкан,алар беркайчан да югалып калмас.Аның иҗаты авылдашлары һәм халык күңелендә яши.

Җыр:”Туган илебез”(З.Туфайлова сүз.,Л.Батыр-Болгари муз.)